สวัสดีค่ะ วันนี้มาชิมกันต่อกับร้านอาหารขึ้นชื่ออีกร้านหนึ่งของจังหวัดตรัง ร้านโกชัยปลาเผา ร้านนี้ตั้งอยู่ทางไปสนามกีฬาจังหวัดตรัง เป็นร้านอาหารทะเลร้านใหญ่ที่ตั้งอยู่ในตัวเมืองตรัง เรากับเพื่อนมากินกันหลังเลิกงานตอนประมาณห้าโมงเย็น คนเลยยังไม่มากนัก เมนูอาหารที่ร้านนี้มีให้เลือกมากมาย อาหารทะเลหลากหลายชนิด ไม่ว่าะเป็นกุ้ง หอย ปู ปลา กั้ง แมงดา ฯลฯ 

	เราเลือกสั่งเป็นเมนูปลาเผา และต้มยำกุ้ง พร้อมกับข้าวเปล่า เนื่องจากคนน้อยวันนี้เลยได้อาหารเร็ว สั่งไปไม่นานอาหารก็มาเสิร์ฟ จานแรกเป็นปลาเผาตัวโตๆ หุ้มด้วยเครื่องปรุงสมุนไพรนานาชนิด เวลากินต้องเอาสมุนไพรและเกล็ดปลาออกก่อน พอถอดคราบเจ้าเงาะออกก็เผยให้เห็นเนื้อปลาขาวๆ เนื้อเนียนๆ เด้งๆ สดจากทะเลเลยค่ะ ตักเนื้อปลาออกมาราดด้วยน้ำจิ้มซีฟู๊ดรสเด็ด กินกับข้าวสวยร้อนๆ อร่อยออร่าพุ่งเลยค่ะ 

	เมนูต่อมาเป็นต้มยำกุ้งน้ำข้น เสิร์ฟในหม้อไฟร้อนๆ หม้อใหญ่ๆ เราลองเริ่มชิมจากน้ำต้มยำก่อน รสชาติเข้มข้นมาก แซ่บสุดๆ ต่อด้วยกุ้งตัวโตๆ เนื้อเด้ง สดจากทะเลอีกเหมือนกัน แต่กุ้งทะเลจะไม่มีมันเหมือนกุ้งแม่น้ำ เราที่ชอบกินมันกุ้งเลยเฟลไปนิดนึง 

	สรุปแล้วร้านนี้อร่อยถูกใจมากเลยค่ะ ราาไม่แพงด้วย รู้สึกมื้อนี้จะราคาไม่เกิน 400 บาทค่ะ อิ่ม อร่อยพุงกางเลยค่ะ